
Hodnotiaca správa dobrovoľníckeho programu „Čerstvý vietor“
2024
Dobrovoľnícky program „Čerstvý vietor“ je  súčasťou snahy Domova sociálnych služieb v Jabloni o  zlepšovanie kvality poskytovaných služieb.  Cieľom programu  je vniesť nové podnety, energiu a aktivity do života prijímateľov sociálnych služieb. Program je navrhnutý tak, aby poskytoval príležitosti na rozvoj osobných schopností a zručností prijímateľov, posilňoval ich sociálne väzby a pomáhal im prekonávať každodenné výzvy. Program kladie dôraz na zapojenie dobrovoľníkov, ktorí svojím časom, energiou a osobným prístupom prinášajú do zariadenia čerstvý vietor, nielen symbolicky, ale aj v reálnych každodenných situáciách. Hlavnou myšlienkou programu je využitie dobrovoľníckej podpory ako doplnku k štandardným činnostiam poskytovaným zariadením. Ich úlohou je nielen pomáhať prijímateľom v ich každodenných potrebách, ale aj stimulovať ich k aktívnemu zapájaniu sa do života zariadenia, komunity a spoločnosti.
       V roku 2024 pokračovalo zariadenie v realizácii programu „Čerstvý vietor“, pričom do jeho aktivít bola zapojená jedna dobrovoľníčka.V nasledujúcej časti správy podrobne rozoberieme jej činnosť, prínosy a vplyv, ktorý jej práca mala na prijímateľov sociálnej služby.
       Dobrovoľníčka sa venovala individuálnym aj skupinovým aktivitám s prijímateľmi sociálnej služby. Skupinové aktivity zahŕňali rozhovory na témy, ktoré prijímateľov zaujímali (využívanie voľného času, úprava zovňajšku, lakovanie nechtov, kozmetika, nákup oblečenia), spoločné hranie hier, maľovanie obrázkov, spievanie piesní a športové aktivity. Peknou aktivitou bolo napríklad spoločné pečenie  a varenie v ZPB, na ktoré sa prijímateľky veľmi tešili. Individuálna práca s prijímateľmi sa zameriavala na pomoc s technológiami, ako je práca s  mobilným telefónom, tabletom či používanie sociálnych sietí, čo prispelo k zlepšeniu týchto zručností u 2 prijímateľov sociálnej služby. Dobrovoľníčka prispela aj k technickej podpore, napríklad pri výrobe pozdravov, diplomov a dokumentovaní podujatí prostredníctvom fotografií. Dobrovoľníčka sa aktívne zúčastňovala spoločenských podujatí, pričom jej úloha spočívala najmä v podpore prijímateľov. Počas akcie „Deň obce Jabloň“ bola oporou pre prijímateľov, sprevádzala ich na podujatí a pomáhala im zapájať sa do diania. Počas Športového dňa asistovala prijímateľom pri aktivitách a povzbudzovala ich, čím podporila ich sebavedomie a ochotu zapájať sa do nových výziev. Počas Vianoc pomáhala pri   štedrej večeri, čím prispela k vytvoreniu pokojnej a sviatočnej atmosféry, ktorá prijímateľom priniesla pocit domova a spolupatričnosti. V jesenných a zimných mesiacoch bola účasť dobrovoľníčky obmedzená z dôvodu jej pracovných a študijných povinností 

Prínosy pre prijímateľov sociálnych služieb:

· Zlepšenie emocionálnej pohody: Dobrovoľníčka svojim prístupom poskytovala prijímateľom emocionálnu podporu a pocit pochopenia. To malo pozitívny vplyv na ich celkovú životnú pohodu a spokojnosť.
· Podpora sebavedomia a začlenenia: Zapojenie prijímateľov do spoločenských a športových aktivít im umožnilo cítiť sa súčasťou komunity a získať nové skúsenosti, ktoré prispeli k rozvoju ich sebavedomia.
· Rozvoj zručností: Pomoc s technológiami a inými praktickými úlohami umožnila prijímateľom rozvíjať svoje schopnosti, čo im dáva väčšiu nezávislosť 
· Budovanie vzťahov: Prostredníctvom individuálnych a skupinových aktivít vznikli medzi prijímateľmi a dobrovoľníčkou nové dôverné vzťahy, ktoré mali pozitívny vplyv na ich medziľudské väzby.
Prínosy pre organizáciu:
· Obohatenie ponúkaných aktivít: Dobrovoľníčka priniesla nové nápady a zručnosti, ktoré pomohli obohatiť ponuku činností pre prijímateľov.
· Podpora personálu: Svojou pomocou pri podujatiach  dobrovoľníčka čiastočne odľahčila pracovné zaťaženie personálu zariadenia.
· Posilnenie pozitívneho obrazu organizácie: Dobrovoľnícka činnosť pomohla budovať dobré meno zariadenia a zdôraznila jeho otvorenosť voči komunite a inovatívnym prístupom.
· Podpora budovania vzťahov s komunitou: Účasť dobrovoľníčky na podujatiach, ako je Deň obce, zlepšuje vzťahy medzi zariadením a miestnou komunitou, 
Môžeme skonštatovať, že práca dobrovoľníčky mala pozitívny dopad nielen na našich prijímateľov, ale aj na fungovanie zariadenia. Prijímatelia sa na jej prítomnosť vždy tešili, pretože im prinášala nielen praktickú pomoc, ale aj úsmev, podporu a pocit, že sú dôležití. Prostredníctvom svojej činnosti pomohla prijímateľom prekonať ich každodenné ťažkosti a zároveň im priniesla nové podnety, ktoré obohatili ich životy. Sme veľmi radi, že dobrovoľníčka pokračuje vo svojej činnosti a prejavuje záujem o našich prijímateľov aj napriek svojim pracovným a študijným povinnostiam. Jej prítomnosť má pre našich prijímateľov veľký význam, a preto dúfame, že v spolupráci s ňou budeme môcť pokračovať aj v ďalšom období. V nasledujúcom roku sa budeme usilovať o propagáciu dobrovoľníctva v širšej komunite, aby sme mohli privítať ďalších dobrovoľníkov a rozšíriť rozsah našich aktivít.
V Jabloni, 21.01.2025
Vypracovala: Mgr. Bezegová Iveta                                    Schválil: Mgr. Ing. Sirka Marek
                                                                                                           riaditeľ DSS v Jabloni

